Bedrog met bankkaarte: Beskerm jouself só - Jou Geld | Solidariteit WêreldJou Geld | Solidariteit Wêreld
Tuis › Artikels › Bedrog met bankkaarte: Beskerm jouself só
Misdadigers vind steeds nuwe maniere om mense se geld te steel en kaartbedrog beloop honderde miljoene rand per jaar.
Volgens die jongste statistiek van die Suid-Afrikaanse Bankrisiko-inligtingsentrum (Sabric) het die gekombineerde brutoverlies weens kaartbedrog van 2017 tot 2018 met 18% tot meer as R873 miljoen gestyg. Kredietkaartbedrog het met 18.4% gestyg en debietkaartbedrog met 17.5%.
"Ons is bekommerd oor die stygings aangesien dit duidelik wys dat misdadigers elke geleentheid sal aangryp om bankkliënte se geld te steel," het Kalyani Pillay, uitvoerende hoof van Sabric, gesê.
Bedrog waar die bankkaart of die kaarthouer nie teenwoordig is tydens die uitvoer van transaksies nie is steeds die grootste bydraer tot grootskaalse bedrogverliese in die land en het 79.5% van alle verliese uitgemaak. Dit beteken misdadigers kry kliënte se bankinligting op ander maniere in die hande as om hul kaarte te steel en gebruik dan die inligting om kaartbedrog te pleeg.
Een van die maniere waarop dit gedoen word, is vishing. Dit is wanneer 'n misdadiger 'n slagoffer bel en hulself as 'n amptenaar van 'n bank of diensverskaffer voordoen ten einde persoonlike inligting te bekom. Phishing is wanneer 'n slagoffer 'n e-pos ontvang wat voorkom asof dit van 'n bank of ander diensverskaffer gestuur is en die slagoffer word versoek om op 'n skakel te klik ten einde persoonlike inligting te bevestig. Die slagoffer word dan na 'n blad geneem wat soos die ware Jakob lyk maar eintlik 'n vervalste blad is wat gebruik word om inligting te steel.
Beskerm jouself só teen bankkaartbedrog:
By 'n OTM
Wees versigtig vir vreemdelinge wat hulp aanbied aangesien hulle kan probeer om jou kaart te steel of jou PIN te bekom.
Indien jy gesteur word terwyl jy 'n OTM gebruik, kan dit beteken dat jou kaart afgevat en gekloon is sonder jou medewete. Kanselleer dadelik alle transaksies en meld die voorval by jou bank aan.
Moet nie jou bankkaart by 'n OTM gebruik waarvan die skerm vreemd lyk of indien dit lyk of daar met enige komponente van die OTM gepeuter is nie.
Moet nie net op enige skakels in 'n e-pos klik nie en moet ook nie op verdagte e-posse reageer nie. Vee die e-posse dadelik uit.
Indien jy enige vreemde versoeke kry, kontak jou bank om die inligting te bevestig.
Wanneer jy jou bank aanlyn wil besoek, tik die URL self in en maak seker jy is op die regte webtuiste voor jy jou persoonlike inligting begin invul.
Banke sal jou nooit vra om vertroulike inligting oor die foon te verskaf nie. Indien jy so 'n oproep kry, is dit beter om die oproep onmiddellik te beëindig.
Sabric: https://www.sabric.co.za/media-and-news/press-releases/sabric-annual-crime-stats-2018/ en https://www.sabric.co.za/media-and-news/press-releases/sabric-festive-season-awareness/